मुंबई: प्लेयर ऑफ द मैच मेगन शट (3/31) की शानदार हैट्रिक के दम पर ऑस्ट्रेलिया की महिला क्रिकेट टीम ने सोमवार को त्रिकोणीय टी-20 सीरीज के चौथे मैच में भारतीय टीम को 36 रनों से हरा दिया. इस मैच में मिली हार के साथ भारतीय महिला टीम सीरीज में फाइनल की दौड़ से बाहर हो गई है. ब्रेबोर्न स्टेडियम में खेले गए इस मैच में टॉस हारकर पहले बल्लेबाजी करते हुए ऑस्ट्रेलिया ने मूनी (71), एलिसे विलानी (61) की अर्धशतकीय पारियों के दम पर निर्धारित 20 ओवरों में पांच विकेट के नुकसान पर 186 रन बनाए थे. मेजबान टीम लक्ष्य हासिल नहीं कर पाई और तय ओवरों में केवल 150 रन ही बना सकी. शट ने शुरुआती ओवरों में हैट्रिक लेकर भारत को अच्छी शुरुआत से महरूम रखा. वह ऑस्ट्रेलिया की ओर से टी-20 में हैट्रिक लगाने वाली पहली महिला खिलाड़ी हैं.